Toonaangewende lede verlaat 'militante' EFF vir ANC | Maroela Media
Lulama Ngcukayitobi, die ANC se provinsiale sekretaris in die Oos-Kaap. (Foto: ANA)
Die ANC in die Oos-Kaap het Maandag drie toonaangewende lede van die EFF verwelkom wat kort voor Woensdag se algemene verkiesing die sprong na hul party gemaak het.
Phumzile Ketwa, EFF- provinsiale organiseerder, Mzwamadoda Sitshalwa, OR Tambo-streeksekretaris asook 'n raadslid en sweep by King Sabata Dalindyebo-munisipaliteit en streekvoorsitter by OR Tambo, en Unathi Ketwa, EFF-raadslid en sweep by OR Tambo-distriksmunisipaliteit, het Maandag die ANC-kleure oor hul kop getrek gedurende 'n hempoorhandiging-seremonie.
Ketwa het aan die media gesê hy verlaat die EFF omdat dié party 'n interne proses misbruik het wat veronderstel was om demokraties te wees, maar juis nie strukture toegelaat het om die party se besluite te bevraagteken nie.
"Toe ek in 2013 by die EFF aangesluit het, het ek gedink ek het by 'n politieke organisasie aangesluit, maar dit was eerder 'n militêre organisasie wat deur 'n ystervuis beheer word," het Ketwa gesê.
Sitshalwa het op sy beurt besluit om die EFF te verlaat omdat hy dieselfde doelwitte deur die ANC kon bereik – soos grondherverdeling en ekonomiese vryheid, het hy gesê.
Volgens Lulama Ngcukayitobi, die ANC se provinsiale sekretaris in die Oos-Kaap, glo die ANC se nuwe lede dat dié party die enigste is wat 'n hoofrol in die transformasie van die Suid-Afrikaanse samelewing kan speel. Die nuwe lede glo ook dat die EFF nie ander insigte verwelkom wat verskil van dié van sy leierskap – veral sy partyleier, Julius Malema – nie, het Ngcukayitobi gesê.
"Ons het geen twyfel dat hierdie lede 'n waardevolle bydrae sal lewer met die enorme kennis en vaardighede [waaroor hulle beskik] om die ANC te help nie en ons verwelkom hulle om by die enigste bevrydingsbeweging aan te sluit," het Ngcukayitobi gesê.
Yazini Tetyana, EFF-voorsitter in die Oos-Kaap, het gesê hy is bewus daarvan dat die lede oorgeskuif het na die ANC. "Hulle beoefen hul demokratiese reg om hulle met enige politieke party met wie hulle wil te verbind."